蝶式

蝶式係游水方式，亦係游水比賽項目之一，由蛙式發展出來，以海豚腿為基礎，利用腰部力量做出類似海豚尾部嘅打腿動作。

蝶式重點
手臂以雙手劃大圈喺頭前至大腿處劃水前進。蝶式基本技術特徵係雙手同時劃水一次、打腿兩次，腰腿作海豚式擺動。雙手一定要同步動作，唔可以有前後或交叉動作，腿部一定要同時一齊打腿，唔可以踢自由式腳或用蛙式腳。

比賽規則
蝶式參賽者嘅雙手一定要同時喺水面上前移同喺水面下划水。喺出發同轉身之後，泳手嘅身體一定要保持背脊向上，膊頭成水平，雙腿嘅動作亦要同時進行。規則雖然容許雙腳上下同時擺動，雙腿同雙腳亦唔需要同一水平，但係唔可以用雙腿或雙腳交替打水嘅動作。喺轉身同完成比賽嘅時候，參賽者嘅雙手一定要同時掂池邊，而且膊頭亦要成水平。出發同轉身之後，參賽者喺浮上水面前，腳部可以一次或多次嘅踢腿，但係雙手只可以一次嘅划水動作。

國際游泳聯合會《游泳規則》

游水